આ બધું ભારતીય ક્રિકેટ માટે હાનિકારક છે. જો પસંદગીકારોનો રવૈયો આવો જ રહેશે તો ભારતીય ક્રિકેટનું પતન નિશ્ર્ચિત છે. વળી શ્રીલંકા અને વેસ્ટ ઈન્ડિઝની ટીમ હાલ વિશ્ર્વમાં ટેસ્ટ ક્રિકેટ રમતા દેશોમાં સૌથી નબળી ટીમ ગણાય છે, પરંતુ ઘરઆંગણે તેમનો દેખાવ પણ ઊડીને આંખે વળગે તેવો છે. પોતાની પીચ, પોતાના જ લોકો અને અનુકૂળ વાતાવરણ કોઈ પણ ટીમને ઘરઆંગણે અજેય બનાવી શકે છે. જો તમારે વિશ્ર્વની નંબર વન ટીમ બનવું હોય તો વિદેશની પીચ પર રમીને દેશને મેચો જિતાડવી જોઈએ. ભારતીય ટીમના કેપ્ટન અને કોચે આ સમજવું પડશે અને એકબીજાની પીઠ થાબડવાને બદલે કંઈ નક્કર કરવું પડશે અન્યથા ભારતીય ટીમ ટેસ્ટમાં ક્યારેય વિદેશોમાં મેચ નહીં જીતી શકે અને નંબર વન બનવા છતાં શ્રેષ્ઠ ટીમ તો નહીં જ બની શકે.